Versigtig, baie versigtig stap hulle op die paadjies van godsdienstige middelmatigheid. Niks kan eintlik teen hulle Christenskap gesê word nie, maar daar kan ook nie veel vir hulle Christenskap gesê word nie. Ploeterend gaan hulle die lewe in, stap hulle die lewe voort, in gryse godsdienstigheid. In die hoop dat eendag, daardie dag wat hulle voor God sal staan, hulle geweeg sal word en darem nie te lig bevind sal word nie.
God het die wêreld so liefgehad dat Hy sy enigste Seun gegee het sodat dié wat in Hom glo, nie verlore sal gaan nie, maar die ewige lewe sal hê (Joh 3:16);
Hierdie brief skrywe ek vir julle sodat julle kan weet dat julle die ewige lewe het, julle wat in die Seun van God glo (1 Joh 5:13);
Wie die Seun het, het die lewe; wie die Seun van God nie het nie, het nie die lewe nie (1 Joh 5:12).
Van so baie dinge in die lewe, broers en susters, nee, eintlik van alles, is ons so onseker. Ons is onseker oor die politieke toekoms van ons land, oor werksgeleenthede, oor wat van my kinders gaan word, oor wat môre en oormôre gaan oplewer, oor wat met my gesondheid gaan gebeur, noem maar op. Eintlik, kan ‘n mens sê, het ons niks in hierdie lewe nie. Want van niks is en kan ons seker wees nie.
Hulle wat God hier nie op sy woord wil neem nie, broers en susters, hulle wat reken dat meer nodig is vir sekerheid oor verlossing en bestemming, is die ellendigste van alle mense. Of anders gesê: hulle het nog nooit werklik in God geglo nie. Want hier is net twee moontlikhede. broers en susters, en kom ons wees maar baie eerlik met onsself vanoggend. Jy glo in God, of jy glo nie. Jy glo in die kruis, of jy doen dit nie.